
         P.L.x 68/2017
     RAPORT COMUN
asupra Proiectului de Lege pentru completarea Legii nr. 272/2004 privind protecţia şi promovarea drepturilor copilului
În temeiul dispoziţiilor art. 95 din Regulamentul Camerei Deputaţilor, republicat, cu modificări şi completări, Comisia juridică, de disciplină şi imunităţi şi Comisia pentru muncă şi protecţie socială au fost sesizate, spre dezbatere în fond, cu proiectul de Lege pentru completarea Legii nr.272/2004 privind protecţia şi promovarea drepturilor copilului, trimis cu adresa nr. PL-x 68 din 1 februarie 2017.
Senatul în calitate de primă Cameră sesizată a adoptat iniţiativa legislativă în condiţiile art. 75 alin. (2) teza a III – a din Constituția României, republicată.
Potrivit prevederilor art. 75 din Constituţia României, republicată, şi ale art.92 alin. (9) pct. 2, din Regulamentul Camerei Deputaţilor, republicat, cu modificări şi completări, Camera Deputaţilor este Cameră decizională. 
La întocmirea raportului au fost avute în vedere:

· avizul favorabil al Consiliului Legislativ 
· avizul negativ al Comisiei pentru drepturile omului, culte şi problemele minorităţilor naţionale
· avizul negativ al Comisiei pentru învăţământ, ştiinţă, tineret şi sport.
Guvernul prin punctele de vedere transmise cu adresa nr. 1933 din 13 octombrie 2016, respectiv nr. 1802 din 22 martie 2017 precizează că nu susţine adoptarea iniţiativei legislative.
Proiectul de lege are ca obiect de reglementare completarea art.117 din Legea nr.272/2004. Prin intervenţiile legislative preconizate se doreşte reglementarea posibilităţii ca direcţiile generale de asistenţă socială şi protecţia copilului să efectueze vizite şi controale la unităţile de învăţământ preşcolar. 

La dezbaterile din Comisia pentru muncă şi protecţie socială care au avut loc în şedinţa din 23 mai 2017 a participat, în conformitate cu prevederile art.55 din Regulamentul Camerei Deputaţilor, republicat, cu modificări şi completări, doamna Nicoleta Curelaru, şef serviciu în cadrul Autorităţii Naţionale pentru Protecţia Drepturilor Copilului şi Adopţie.

La lucrările comisiei şi-au înregistrat prezenţa 18 deputaţi, din totalul de 25 membri ai comisiei.
În urma finalizării dezbaterilor, Comisia pentru muncă şi protecţie socială a propus respingerea iniţiativei legislative, din următoarele considerente:

- dispoziţiile Legii educaţiei naţionale nr.1/2011 cuprinde prevederi clare cu privire la instituţiile publice centrale şi locale care au atribuţii de evaluare şi control asupra unităţilor de învăţământ. Astfel, în prezent verificarea/acreditarea unităţilor de învăţământ este realizată de către inspectoratele şcolare.

- în ceea ce priveşte protecţia copilului împotriva oricăror forme de violenţă, neglijare sau abuz, legislaţia în vigoare, respectiv art. 98 alin. (1) din Legea nr. 272/2004, reglementează deja posibilitatea implicării direcţiilor generale de asistenţă socială şi protecţia copilului în verificarea respectării drepturilor copilului, inclusiv în cazul în care încălcarea acestora ar avea loc în cadrul unităţilor de învăţământ înfiinţate în cadrul unor societăţi comerciale sau a unor fundaţii sau asociaţii non-profit, care funcţionează ca furnizori de educaţie antepreşcolară, preşcolară sau în regim de creşe.
În conformitate cu prevederile art. 61 şi 63 din Regulamentul Camerei Deputaţilor, republicat, cu modificări şi completări, membrii Comisiei juridice, de disciplină şi imunităţi  au examinat această iniţiativă legislativă în şedinţa din 18 septembrie 2017. La şedinţa Comisiei juridice, de disciplină şi imunităţi au participat deputaţii conform listei de prezenţă. 
Membrii Comisiei juridice, de disciplină şi imunităţi au hotărât, cu majoritate de voturi, să-şi însuşească raportul preliminar de respingere transmis de către Comisia pentru muncă şi protecţie socială.
Membrii celor două Comisii propun plenului Camerei Deputaţilor respingerea proiectului de Lege pentru completarea Legii nr.272/2004 privind protecţia şi promovarea drepturilor copilului.
În raport cu obiectul şi conţinutul său, iniţiativa legislativă face parte din categoria legilor organice.        

